แนะประชาชนสวมใส่หน้ากาก พร้อมติดตามสถานการณ์ปริมาณค่าฝุ่นละออง PM2.5 เกินมาตรฐานเสี่ยงเพิ่มการแพร่ระบาดโรคโควิด-19
นายแพทย์สุวรรณชัย วัฒนายิ่งเจริญชัย อธิบดีกรมอนามัย เปิดเผยผลกระทบจากสถานการณ์ฝุ่น PM2.5 ในประเทศไทย ล่าสุดมีค่าเกินมาตรฐานใน 5 พื้นที่ ได้แก่ กรุงเทพมหานคร สมุทรสาคร สมุทรปราการ พิจิตร พิษณุโลก โดยในช่วงวันที่ 13 ธันวาคม 2564 สถานการณ์จะดีขึ้นจากอิทธิพลลมมรสุมทะเลจีนใต้ แต่จะกลับมาขึ้นสูงอีกครั้งช่วงปลายเดือนธันวาคม เนื่องจากสภาพอากาศนิ่งทำให้ปริมาณฝุ่นสะสม จากการสำรวจประเด็นความกังวลเกี่ยวกับ pm2.5 และความเสี่ยงโควิด-19 พบว่า กว่าร้อยละ 79 กังวลจะส่งผลกระทบต่อสุขภาพ โดยเฉพาะสุขภาพของเด็กในระยะยาว ทำให้โรคประจำตัวมีอาการรุนแรง รวมถึงการเพิ่มความเสี่ยงทำให้สถานการณ์โควิด-19 รุนแรงมากขึ้น โดยกว่าร้อยละ 87 คิดว่าสาเหตุของการเกิดฝุ่นมาจากการจราจร รองลงมาการเผาขยะ การเผาพื้นที่การเกษตร และจากโรงงานอุตสากรรมจากความสัมพันธ์ของสถานการณ์ฝุ่นกับความเสี่ยงโควิด-19 จะทำให้เพิ่มความเสี่ยงต่อการแพร่ระบาดของโควิด-19 มากขึ้น เพราะค่าฝุ่นที่เกินมาตรฐานจะส่งผลทำให้เยื่อบุทางเดินหายใจเกิดระคายเคืองและอักเสบ มีผลทำให้ภูมิคุ้มกันลดลง หากคนได้รับเชื้อโควิด-19 จะยิ่งเพิ่มโอกาสติดเชื้อได้ง่าย เมื่อสัมผัสฝุ่นมากๆ จะเพิ่มความรุนแรงของโรค ส่วนผู้ที่หายจากโควิด-19 แล้วหากได้รับฝุ่นในปริมาณที่สูง บางคนจะมีอาการระคายคอ มีเสมหะง่าย มีน้ำมูกและอาการระบบทางเดินหายใจ  แนะนำให้ประชาชนตระหนักและรู้วิธีการปฎิบัติป้องกัน โดยขอให้ติดตามคุณภาพอากาศก่อนออกนอกบ้าน สำรองหน้ากากป้องกันฝุ่น N95 หากไม่มีหน้า N95 สามารถใส่กากผ้าสวมทับอนามัยอีกชั้น ดูแลสุขภาพให้แข็งแรง กินอาหารครบ 5 หมู่เน้นผักผลไม้ รวมถึงการทำความสะอาดจุดสะสมฝุ่นภายในบ้าน รวมถึงการปฏิบัติตามมาตรการโควิด-19 อย่างเคร่งครัด